એટલું જ નહીં, અહીં છોકરી જાન લઈને આવે છે. છોકરાએ સાસરે જવું પડે છે. વડીલો અને સખાઓ એને સાસુ-સસરાને સાચવવાની શિખામણ આપે છે. સાળા સાથે બહુ માથાકૂટ ના કરતો એવી ચેતવણી આપે છે. છોકરો સાસરે જતાં સખાઓને ભેટી ભેટીને રડે છે. હસી હસીને પેટ દુખાડી દે એવી આ વાતનો અંત તો ત્યારે આવે છે જ્યારે છોકરો થોડા જ સમયમાં પાછો આવે છે અને કહે છે કે, ‘મારા પર ખૂબ અત્યાચાર થાય છે. મને મારાં સાસુ-સસરાએ કાઢી મૂક્યો.’ એવું લાગે જાણે આપણને કોઈએ ઊંઘમાંથી જ તમાચો જડી દીધો હોય. રોજ ડઝનના હિસાબે ઘરમાંથી વિના વાંકે કાઢી મુકાતી સ્ત્રીઓ યાદ આવી જાય. હોઠ પરનું હાસ્ય હજુ સુકાયું ના હોય ત્યાં આંખમાં દરિયો ઉમટે. આવા તો કંઈક કિસ્સાઓ હસાવે અને રડાવે બંને ભેગું કરે છે.